કોંગ્રેસના પૂર્વ ધારાસભ્ય અને કોળી સમાજના અગ્રણી નેતા કુંવરજી બાવળિયાએ વિધિવત રીતે ભાજપનો ખેસ પહેરી લીધો છે. મંગળવારે સવારે કોંગ્રેસના અધ્યક્ષ રાહુલ ગાંધીને ઈ-મેલ દ્વારા રાજીનામુ મોકલીને કુંવરજીએ કોંગ્રેસના ધારાસભ્ય પદેથી પણ રાજીનામું આપ્યું હતું. ત્યારબાદ ફક્ત ચારથી પાંચ કલાકમાં કુંવરજી બાવળિયાએ કેબિનેટ મંત્રી તરીકેના શપથ લીધા હતા. ભાજપમાં વિધિવત રીતે જોડાયા બાદ સાંજે 4.20 કલાકે બાવળિયાને રાજ્યપાલ ઓ પી કોહલીએ મંત્રી પદના શપથ લેવડાવ્યા હતા. આ પ્રસંગે રાજ્યના મુખ્યમંત્રી વિજય રૂપાણી, નાયબ મુખ્યમંત્રી નીતિન પટેલ સહિત ભાજપના ટોચના નેતાઓ હાજર રહ્યા હતા.